Forskerforbundets lokallag Universitetet i Stavanger – FF/UiS

Årsmelding for 2022.

**Organisering og ledelse av lokallaget.**

Årsmøtet i 2022 fant sted 19. mai.

Følgende tillitsvalgte ble valgt på årsmøtet:

Arnljot Corneliussen, leder

Lise K. Meling, nestleder.

Styret i FF/UiS (valgt på årsmøtet i 2021) har bestått av:

UH: Shaher Shalfawi, med Aud Toril Meland som vara

SV: Kai Victor Hansen, med Åse Vagli som vara

TN: Tomasz Wiktorski, med Chunming Rong som vara

AM: Barbro Irene Dahl, med Trond Meling som vara

HH: Bård Misund med Marius Sikveland som vara

UK: Lise Karin Meling, med Tor Yttredal/Leith Symington som vara

HV: Kristin Hjorthaug Urstad, med Eline Ree som vara

Teknisk-administrative: Arnljot Corneliussen, med Babak Ghassim som vara

Valgkomité FF/UiS: følgende personer ble valgt på årsmøtet:

Bjørnar Kjellstadli

Halgeir Skretting

Hande Eslen Ziya

Andre funksjoner i styret:

Kasserer: Arnljot Corneliussen

Sekretær: Lise K. Meling

**Styremøter**

Styret har hatt 4 styremøter i perioden, hvor 23 saker er blitt behandlet. To av styremøtene har foregått på Teams. I tillegg har styret gjennomført et styreseminar og et overlappingsseminar.

**Samarbeid UNIO og hovedorganisasjonene ved UiS**

Det har vært et stort fokus på samarbeid innen UNIO. UNIO-fagforeningene på UiS består, i tillegg til Forskerforbundet, av: Utdanningsforbundet, Norsk Sykepleierforbund, Akademikerforbundet og Bibliotekarforbundet. I forkant av møter i sentralt hovedavtaleutvalg, har leder i FF innkalt til formøte i UNIO. UNIO-tillitsvalgte har også mulighet til å være bisitter på møtene i sentralt hovedavtaleutvalg, dersom det er noen saker som spesielt angår dem. Vi har fått et godt samarbeid med de andre fagforeningene i UNIO.

Det har også vært et godt samarbeid med de andre hovedorganisasjonene ved UiS: LO Stat (representert ved NTL), YS Stat (representert ved Parat) og Akademikerne (representert ved Norsk lektorlag).

Nytt i år er den felles hovedtariffavtalen med Akademikerne, som har ført til et enda større samarbeid med Akademikerne.

**Medlemmer**

Forskerforbundet ved UiS har hatt fokus på medlemsrekruttering, og har hatt en meget stor medlemsvekst i 2022. FF/UiS har nå 501 medlemmer og 70 pensjonistmedlemmer. FF/UIS har ansvar for å fremme saker til ca. 700 organiserte medlemmer gjennom UNIO og Forskerforbundet. Forskerforbundet og UNIO er den klart største arbeidstakerorganisasjonen ved UiS. På landbasis er Forskerforbundet landets største fag- og interesseorganisasjon for ansatte i forskning, høyere utdanning og kunnskapsformidling med nær 25.000 medlemmer, og er i jevnlig vekst.

**Medlemmer og tillitsvalgte i ulike verv**

Forskerforbundets medlemmer er i ulike verv, posisjoner og stillinger, på både lokalt og nasjonalt nivå. Ved UiS sitter medlemmene i instituttråd, fakultetsstyrer, innstillingsutvalg og i styret for UiS. I tillegg har mange verv som verneombud. Dette er viktige posisjoner som fremmer fellesskap mellom alle tilsatte.

Alle fakultetstillitsvalgte sitter i det fakultetsstyrte HA-utvalget, der aktuelle saker på dette nivå blir informert, drøftet og forhandlet. Hvis det ikke blir enighet på dette nivå, går saken videre til neste nivå.

Leder og nestleder i FF/UiS har ivaretatt alle datalister og medlemmer som eventuelt kan bli tatt ut i streik i UNIO stat her i Rogaland, samt har gått på kurs i medietrening og konfliktberedskap.

Arnljot Corneliussen møter på årsmøte i FFTA (Forskerforbundets forening for teknisk/administrativt personale), og har vært leder av valgkomiteen i FFTA.

Forskerforbundet v/UiS har ett sete i Landsrådet av Forskerforbundet, og skal fremme synspunktene til flere universiteter og vitenskapelige høgskoler. Landsrådet har ett årlig møte, hvor leder i FF/UIS har møtt.

**Lønn**

Det primære arbeid for er fagforening er selvsagt å arbeide for bedring av lønn og arbeidsforhold. Høsten 2022 var et hovedoppgjør og vi fikk en helt ny hovedtariffavtale, sammen med Akademikerne i tillegg til at UiS var pilot med det nye kravskjemaet fra DFØ.

De mest sentrale endringene i den nye hovedtariffavtalen var at det ikke lenger var generelle tillegg: det vil fortsatt være kollektiv lønnsdannelse, men den vil skje lokalt. Det vil si at det er de tillitsvalgte og arbeidsgiver ved den enkelte virksomhet som forhandler om lønnsøkning – både generelle tillegg, gruppevise tillegg og individuelle tillegg.

Det ble gjennomført lokale forhandlinger høsten 2022. Årets ramme ble totalt på 2.46 %. De lokale forhandlingene ble forsinket, og ble ikke sluttført før 15.desember, med virkning fra 1. mai. Resultatet ble bl.a. et generelt tillegg til alle på 1.9%.

**Sentralt hovedavtaleutvalg og Arbeidsmiljøutvalget**

UIS har to nivå etter Hovedavtalen. Leder v/FF/UiS har ansvar for å møte rektor og HR til møter i sentralt hovedavtaleutvalg, der det i sakene skilles mellom informasjon, drøftinger og forhandlinger. Forskerforbundet/UNIO har tatt opp flere saker som er meldt inn av våre medlemmer som omhandler arbeidssituasjonen. Aktuelle saker har vært utforming av kontorarbeidsplasser, byggsituasjonen på UiS, den økonomiske situasjonen, midlertidighet, rammeavtaler, ny energisentral, studieporteføljesaker, bruk av hjemmekontor (høring bl.a. til organisasjonene, hvor FF/UiS sendte inn et fyldig høringssvar), permisjonsreglement.

I tillegg har organisasjonene og HR revidert de lønnspolitiske retningslinjene v/UiS.

Arnljot Corneliussen (vara Lise Karin Meling) har sittet som medlem i det sentrale Arbeidsmiljøutvalget på UiS.

**Medlemsarrangementer**

Forskerforbundet v/UIS fikk O**pplysnings og utviklingsmidler** for å gjennomføre flere kurs og seminar for våre medlemmer. Vi arrangerte følgende medlemsseminarer:

23. mai: [Håndtering av konflikter på arbeidsplassen](https://www.forskerforbundet.no/PageFiles/10569/Program%20OU-kurs%20i%20konflikth%C3%A5ndtering%202022.docx)

17. oktober: [Hvordan få bedre lønn](https://www.forskerforbundet.no/PageFiles/10569/Hvordan%20f%C3%A5%20bedre%20l%C3%B8nn%20program%202022.docx)

17.november: [Jag trivs bäst i öppna landskap? Eller? Søkelys på kontorlandskap og arbeidsmiljø](https://www.forskerforbundet.no/PageFiles/10569/OU-kurs.docx)

7. desember: [Julemøte: Akademia på sporet av det grønne skiftet.](https://www.forskerforbundet.no/PageFiles/10569/julem%C3%B8te%202022%20program.docx)

**Arbeidsprogram for Forskerforbundet ved UiS 2022-2024.**

**Godkjent på årsmøtet 19.05.22**

Forskerforbundet arbeider for at lønns- og arbeidsvilkår skal være attraktive slik at virksomhetene kan rekruttere, utvikle og beholde de best kvalifiserte og motiverte kunnskapsarbeiderne. Utdanning, kunnskap, kompetanse, ansvar, innsats og resultater skal gi lønnsmessig uttelling.

**Lønnspolitikk**

FF/UiS vil

* Fortsatt prioritere arbeidet med høyere lønn for alle medlemmer
* Jobbe for at alle medlemmer får en rettferdig lønnsutvikling
* Gi kurs om å skrive lønnskrav til medlemmene
* Forbedre kunnskapen om lønn til alle tillitsvalgte
* Forbedre og utvikle digitaliserte lønnskrav til et aktivt verktøy for medlemmer og forhandlingsutvalg
* Styrke det lokale forhandlingsutvalget gjennom møter og kurs
* Bygge opp kompetanse og støtte for streikeberedskap lokalt
* Samarbeide internt med de andre organisasjonene i UNIO, dvs Utdanningsforbundet, Sykepleierforbundet, Akademikerforbundet og Bibliotekarforbundet
* Samarbeide med de andre hovedorganisasjonene; LO, YS og Akademikerne

**Personalpolitikk**

FF/UiS vil

* Minske antall midlertidige stillinger ved UiS
* Bygge opp tillitsapparatet på fakultetsnivå
* Jobbe med livsfasepolitikk, for å skape trivsel og suksess i arbeid
* Sikre tid til forskning og oppdatering til alle ansatte
* Arbeide tett med grupper og medlemmer for å hindre oppsigelser, avskjed osv

**Andre arbeidsmål og utfordringer**

FF/UiS vil

* Stadig oppdatere nettsidene våre
* Søke om sentrale OU-midler, slik at vi kan holde kurs og seminarer for våre medlemmer
* Arbeide for å øke antall medlemmer
* Samarbeide med andre organisasjoner, som Forskningsdagene og Vitenskapsakademiet.
* Arbeide for medvirkning fra alle ansatte på alle nivå i organisasjonen
* Styrke informasjon, drøftinger og forhandlinger, slik det er angitt i Hovedavtalen
* Gjennomgå og revidere personalreglement, tilpasningsavtale, osv
* Styrke den juridiske kompetanse i lokallaget

Lokallagsstyret i FF/UiS

v/Arnljot Corneliussen

Stavanger, 28. januar 2023

På vegne av styret i Forskerforbundet ved UiS

Arnljot Corneliussen